આંધ્ર પ્રદેશના નાલગોન્ડા જિલ્લાના મિરયાલગુડા ગામમાં રહેતાં પેતમ્મા નામનાં માજીને બે દીકરા હતા. એક દીકરો ગુજરી ગયો અને બીજો દીકરો ક્યાંક ગાયબ થઈ ગયો. એ પછી બન્ને દીકરાની વહુઓએ આ માજીને રંજાડવાનું શરૂ કરી દીધું. બન્ને વહુઓને તેમની સંપત્તિ જોઈતી હતી, પણ એ પછી સાસુને રાખવાની તૈયારી નહોતી. આખરે ૨૦૧૧માં વહુઓએ સંપત્તિ હડપ કરીને સાસુને ઘરની બહાર કાઢી મૂક્યાં. માજી જેમ-તેમ કરીને નાછૂટકે ભીખ માગીને ગુજારો કરવા પર મજૂબર થયાં. જોકે મુસીબતના આ સમયમાં પણ પેતમ્માએ ભીખમાં મળતી રકમની પણ બચત કરવાની શરૂ કરી દીધી. જોકે એક વાર પોલીસ બધા જ ભિક્ષુકોની તલાશી લઈ રહી હતી ત્યારે તેમની પાસેથી ચાર કવરમાં બે લાખ ૩૪ હજાર રૂપિયા અને બીજી ઘણીબધી છૂટક નોટો મળી આવી હતી.